送伊闕王大夫歌
作者：司馬光
朝代：宋

paragraphs: 于嗟古之道邈既遠兮，日陵夷而就衰。
羣儒角逐異端競進兮，聖塗榛枳幽昧而難知。
君獨恥從衆人之後兮，軒然高舉遠取而窮追。
撥去虹蜺汛掃氛濁兮，廓然廼得睹夫朝曦。
授邑於雒之南兮，始者既學今得而施。
歸風俗於醇厚兮，又何西門卓魯之足爲。
消奸化桀折牙杜蘖兮，寂不知其所之。
何者爲令之德兮，黄童皓首接手而遊嬉。
菽粟露積牛羊被野兮，百里獨比於太古之時。
予願解冠棄佩兮，受一廛於伊之野。
蓑身笠首兮，同邑民以熙熙。